Hideki Matsuyama sem í gærkvöld varð fyrsti japanski karlkylfingurinn til að vinna risamót í golfi þegar hann vann Mastersmótið vonast til þess að vera frumkvöðull í japanskri golfbylgju. Hann segist hafa hugsað til fjölskyldu sinna og vina í Japan mjög reglulega á Mastersmótinu.
Matsuyama hafði nokkuð öruggt forskot lengst af síðustu tvo hringi Mastersmótsins, en á fjórða og síðasta hringnum í gær fór aðeins að halla undan fæti. Hann náði þó að halda út og vann með eins höggs mun á Bandaríkjamanninn Will Zalatoris sem varð annar. Matsuyama lék hringina fjóra á samtals tíu höggum undir pari. Tveir japanskir kylfingar hafa unnið risamót kvenna í golfi. Hisako Higuchi vann LPGA meistaramótið árið 1977 og Hianko Shibuno vann Opna breska meistaramótið fyrir tveimur árum. Enginn japanskur karl hafði hins vegar unnið risamót fyrr en Matsuyama gerði það á Agusta vellinum um helgina. Hann sagði í viðtölum eftir mótið að hann vonist til þess að þetta opni japanskar flóðgáttir inn í golfheiminn. Sjálfur mun hann svo stoltur keppa í golfkeppni Ólympíuleikanna á heimavelli í sumar, en leikarnir verða í Tókýó og hefjast 23. júlí. Fyrir sigurinn á Mastersmótinu fékk Matsuyama að klæðast græna jakkanum fræga sem er táknmynd sigurvegara mótsins, en að auki rúmlega tvær milljónir bandaríkjadala í verðlaunafé eða því sem samsvarar rúmlega 265 milljónum íslenskra króna.
Spennan um spænska meistaratitilinn í fótbolta magnast eftir 1-1 jafntefli Atlético Madríd við Real Betis í deildinni í gærkvöld. Atlético Madríd er enn í efsta sætinu, nú með 67 stig þegar átta umferðir eru eftir. Real Madríd er í 2. sæti með 66 stig og Barcelona í 3. sæti með 65 stig. Það stefnir því í harða þriggja liða baráttu um meistaratitilinn. Atlético Madríd og Barcelona eiga eftir að mætast einu sinni innbyrðis, en Real Madríd hefur spilað alla sína innbyrðisleiki við Atlético og Barcelona, síðast á laugardagskvöld þegar Real vann Börsunga 2-1.
Hideki Matsuyama varð í gærkvöld fyrsti Japaninn sem vinnur Mastersmótið í golfi.